Kushone unogada kuphangwa eBallito | News24Kushone unogada kuphangwa eBallitoAmaphoyisa athole imoto abasolwa ababaleke ngayo endaweni yesigameko sokuphanga eBallito ngeledlule. xKUBULAWE unogada ngesikhathi kuphangwa eBallito ngoLwesibili oledlule, ngomhlaka 9 kuNcwaba (August), kusho abosizo lokuqala.Onogada bezinkampani ezahlukene bafike endaweni yesigameko ekuseni ngovivi kudutshulwana, kusho owe-IPSS Medical Rescue uMnuz Paul Herbst. Oyedwa wonogada ushonele endaweni yesigameko oyedwa ulimalile. Okhulumela abe-Netcare 911 uMnuz Chris Botha uthe bafice obeseshonile emotweni. Kusenjalo abosizo lokuqala bathole ucingo ngendoda ebilimele evele yawaphansi eTongaat Toll Plaza. Le ndoda ibinamanxeba okudutshulwa. Kusolwa ukuthi ibisendaweni yesigameko sokudubula ebesenzeke eBallito yalimala kanzima. Le ndoda iphuthunyiswe esibhedlela iqashwe ngamaphoyisa.Okhulumela amaphoyisa KwaZulu-Natal, uKaputeni Nqobile Gwala uthe lesi sigameko senzeke ngoLwesibili ekuseni ngabo 6:30am.Uthe: “Abasolwa babaleke endaweni yesigameko ngemoto yohlobo i-Mercedes Benz C class emhlophe. Amaphoyisa ase Umhlali athungathe abasolwa abaze babanjwa eTongaat Toll Plaza. Amaphoyisa asathungatha abanye abasolwa abaphunyukile,” kusho yena. Uqhube wathi amaphoyisa awatholile amakhompyutha okubikwa ukuthi atshontshwa abasolwa. UKhomishana wamaphoyisa KwaZulu-Natal, uMeja Jenene Bhekinkosi Langa ukugxekile ukuhlaselwa konogada. Uthe: “Amaphoyisa azoqikelela ukuthi abasolwa abaphunyikile bayaboshwa. Laba ababoshiwe bazophenywa ukuthi bayabandakanyeka yini kwezinye izigameko zobugebengu endaweni yase Umhlali namaphethelo,” kusho yena.Umsolwa owaphuthunyiswa esibhedlela uvele enkantolo ngomhlaka 11 kuNcwaba, uzobuyela kusasa ngoLwesine.
